CELEX: 32019R0519
Language: bg
Date: 2019-03-19 00:00:00
Title: Регламент (ЕС) 2019/519 на Европейския парламент и на Съвета от 19 март 2019 година за изменение на Регламент (ЕС) № 167/2013 относно одобряването и надзора на пазара на земеделски и горски превозни средства (Текст от значение за ЕИП.)

29.3.2019   
               
               
                  BG
               
               
                  Официален вестник на Европейския съюз
               
               
                  L 91/42
               
            
         РЕГЛАМЕНТ (ЕС) 2019/519 НА ЕВРОПЕЙСКИЯ ПАРЛАМЕНТ И НА СЪВЕТА
         от 19 март 2019 година
         за изменение на Регламент (ЕС) № 167/2013 относно одобряването и надзора на пазара на земеделски и горски превозни средства
         (текст от значение за ЕИП)
         ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
         като взеха предвид Договора за функционирането на Европейския съюз, и по-специално член 114 от него,
         като взеха предвид предложението на Европейската комисия,
         след предаване на проекта на законодателния акт на националните парламенти,
         като взеха предвид становището на Европейския икономически и социален комитет (1),
         в съответствие с обикновената законодателна процедура (2),
         като имат предвид, че:
         
                     (1)
                  
                  
                     Описанията на превозните средства от категории T1 и T2, предвидени в Регламент (ЕС) № 167/2013 на Европейския парламент и на Съвета (3), се нуждаят от пояснения във връзка с местоположението на най-близката до водача ос за тракторите с реверсируемо положение на водача и във връзка с метода на изчисляване на височината на центъра на тежестта. С цел да се определи прецизно и по един и същи начин височината на центъра на тежестта на превозните средства от категория Т2, следва да се направи препратка към приложимите международни стандарти, съгласно които се определя центърът на тежестта на тракторите.
                  
               
                     (2)
                  
                  
                     Правилното определяне на различните характеристики на земеделските трактори въз основа на анализа на техническите им характеристики е от изключително значение за правилното и пълното прилагане на настоящия регламент и на приетите съгласно него делегирани актове и актове за изпълнение. Като се има предвид, че обсъжданията относно определенията на категориите се провеждат на съответните международни форуми, по които Съюзът е страна, Комисията следва да ги вземе предвид с цел предотвратяване на непропорционалните и отрицателни последици за прилагането на техническите изисквания и процедурите за изпитване, както и на отрицателните последици за производителите, по-специално на високоспециализирани трактори.
                  
               
                     (3)
                  
                  
                     В Регламент (ЕС) № 167/2013 следва да се изясни, че терминът „сменяема (навесна) техника“ означава „сменяемо оборудване“, като по този начин ще се гарантира последователното използване на термините в посочения регламент.
                  
               
                     (4)
                  
                  
                     В Регламент (ЕС) № 167/2013 от вносителите се изисква да съхраняват копие от сертификата за съответствие за продуктите, които не са в съответствие с посочения регламент или представляват сериозен риск. Следва да се уточни, че става въпрос за ЕС сертификат за одобряване на типа. Поради това Регламент (ЕС) № 167/2013 следва да бъде изменен, за да се посочи правилният документ.
                  
               
                     (5)
                  
                  
                     Съгласно Регламент (ЕС) № 167/2013 ЕС сертификатът за одобряване на типа трябва да съдържа като приложение резултатите от изпитванията. Следва да се уточни, че става въпрос за протокола за резултатите от изпитванията. Поради това Регламент (ЕС) № 167/2013 следва да бъде изменен, за да се посочи правилното приложение.
                  
               
                     (6)
                  
                  
                     С Регламент (ЕС) № 167/2013 Комисията беше оправомощена да приема делегирани актове за срок от пет години, който изтече на 21 март 2018 г. Тъй като е налице постоянна необходимост да бъдат актуализирани различните елементи на процеса на одобряване на типа, уреден с посочения регламент и с приетите съгласно него актове, по-специално с цел адаптирането им към техническия прогрес или въвеждането на корекции, периодът на упражняване на делегирането на правомощия следва да се продължи с възможност за мълчаливо продължаване в бъдеще.
                  
               
                     (7)
                  
                  
                     С Регламент (ЕС) № 167/2013 се отменя Директива 74/347/ЕИО (4) на Съвета, докато всъщност би следвало да се отмени Директива 2008/2/ЕО на Европейския парламент и на Съвета (5), с която се кодифицира Директива 74/347/ЕИО. Поради това е необходимо съответното позоваване в Регламент (ЕС) № 167/2013 да бъде променено.
                  
               
                     (8)
                  
                  
                     Тъй като с настоящия регламент се изменя Регламент (ЕС) № 167/2013, без да се разширява регулаторното му съдържание, и доколкото целите на настоящия регламент не могат да бъдат постигнати в достатъчна степен от държавите членки, а поради обхвата и последиците му могат да бъдат по-добре постигнати на равнището на Съюза, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз. В съответствие с принципа на пропорционалност, уреден в същия член, настоящият регламент не надхвърля необходимото за постигането на тези цели.
                  
               
                     (9)
                  
                  
                     Поради това Регламент (ЕС) № 167/2013 следва да бъде съответно изменен,
                  
               ПРИЕХА НАСТОЯЩИЯ РЕГЛАМЕНТ:
         
            Член 1
            Изменения на Регламент (ЕС) № 167/2013
            Регламент (ЕС) № 167/2013 се изменя както следва:
            
                        1)
                     
                     
                        В член 2 параграф 2 се заменя със следното:
                        
                           „2.   Настоящият регламент не се прилага към сменяемо оборудване, което е изцяло повдигнато над земята или не може да се присъедини шарнирно към вертикална ос, когато превозното средство, към което е прикрепено, се движи по пътя.“
                        
                     
                  
                        2)
                     
                     
                        В член 4 точки 2 и 3 се заменят със следното:
                        
                                    „2)
                                 
                                 
                                    „категория Т1“ обхваща колесните трактори с ширина на колеята на най-близката до водача ос не по-малка от 1 150 mm, с маса без товар в готовност за движение над 600 kg и с пътен просвет не повече от 1 000 mm; за трактори с реверсируемо положение на водача (реверсируема седалка и кормилно колело), най-близката до водача ос е оста, на която са монтирани гумите с най-голям диаметър;
                                 
                              
                                    3)
                                 
                                 
                                    „категория Т2“ обхваща колесните трактори с минимална ширина на колеята по-малка от 1 150 mm, с маса без товар в готовност за движение над 600 kg, с пътен просвет над 600 mm; ако съотношението между височината на центъра на тежестта на трактора (определена в съответствие със стандарт ISO 789-6:1982 и измерена спрямо земната повърхност) и средния минимален размер на колеята за всяка ос превишава 0,90, максималната конструктивна скорост е ограничена до 30 km/h;“.
                                 
                              
                  
                        3)
                     
                     
                        В член 12 параграф 3 се заменя със следното:
                        
                           „3.   Вносителите, за срок от 10 години след пускането на пазара на превозното средство и за срок от пет години след пускането на пазара на системата, компонента или отделния технически възел, съхраняват копие от ЕС сертификата за одобряване на типа, което да е на разположение на органите по одобряването и на органите за надзор на пазара, и гарантират, че посоченото в член 24, параграф 10 техническо досие може да бъде предоставено на тези органи при поискване.“
                        
                     
                  
                        4)
                     
                     
                        В член 25, параграф 1 буква б) се заменя със следното:
                        
                                    „б)
                                 
                                 
                                    протоколът за резултатите от изпитванията;“.
                                 
                              
                  
                        5)
                     
                     
                        В член 39, параграф 1 втора алинея се заменя със следното:
                        „Първа алинея се прилага само за превозните средства на територията на Съюза, които са имали валидно ЕС одобряване на типа по времето на производството им, но не са били нито регистрирани, нито пуснати в употреба, преди това ЕС одобряване на типа да загуби валидността си.“
                     
                  
                        6)
                     
                     
                        В член 71 параграф 2 се заменя със следното:
                        
                           „2.   Правомощието да приема делегирани актове, посочено в член 17, параграф 5, член 18, параграф 4, член 19, параграф 6, член 20, параграф 8, член 27, параграф 6, член 28, параграф 6, член 45, параграф 4, член 49, параграф 3, член 53, параграф 12, член 61 и член 70, се предоставя на Комисията за срок от пет години, считано от 22 март 2013 г. Делегирането на правомощия се продължава мълчаливо за срокове с еднаква продължителност, освен ако Европейският парламент или Съветът възрази срещу подобно продължаване не по-късно от три месеца преди изтичането на всеки срок. Комисията изготвя доклад относно делегирането на правомощия не по-късно от 22 юни 2022 г. и девет месеца преди края на всеки последващ петгодишен срок.“
                        
                     
                  
                        7)
                     
                     
                        В член 76 параграф 1 се заменя със следното:
                        
                           „1.   Без да се засяга член 73, параграф 2 от настоящия регламент, директиви 76/432/ЕИО, 76/763/ЕИО, 77/537/ЕИО, 78/764/ЕИО, 80/720/ЕИО, 86/297/ЕИО, 86/298/ЕИО, 86/415/ЕИО, 87/402/ЕИО, 2000/25/ЕО, 2003/37/ЕО, 2008/2/ЕО, 2009/57/ЕО, 2009/58/ЕО, 2009/59/ЕО, 2009/60/ЕО, 2009/61/ЕО, 2009/63/ЕО, 2009/64/ЕО, 2009/66/ЕО, 2009/68/ЕО, 2009/75/ЕО, 2009/76/ЕО и 2009/144/ЕО се отменят, считано от 1 януари 2016 г.“
                        
                     
                  
         
            Член 2
            Влизане в сила
            Настоящият регламент влиза в сила на двадесетия ден след публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 19 март 2019 година.
            
               
                  За Европейския парламент
               
               
                  Председател
               
               A. TAJANI
            
            
               
                  За Съвета
               
               
                  Председател
               
               G. CIAMBA
            
         
         
            (1)  ОВ C 440, 6.12.2018 г., стр. 104.
         
            (2)  Позиция на Европейския парламент от 12 февруари 2019 г. (все още непубликувана в Официален вестник) и решение на Съвета от 4 март 2019 г.
         
            (3)  Регламент (ЕС) № 167/2013 на Европейския парламент и на Съвета от 5 февруари 2013 г. относно одобряването и надзора на пазара на земеделски и горски превозни средства (ОВ L 60, 2.3.2013 г., стр. 1).
         
            (4)  Директива 74/347/ЕИО на Съвета от 25 юни 1974 г. за сближаване на законодателствата на държавите членки относно полето на видимост и чистачките на предното стъкло на колесните селскостопански или горски трактори (ОВ L 191, 15.7.1974 г., стр. 5).
         
            (5)  Директива 2008/2/ЕО на Европейския парламент и на Съвета от 15 януари 2008 г. относно полето на видимост и стъклочистачките на предното стъкло на колесните селскостопански или горски трактори (ОВ L 24, 29.1.2008 г., стр. 30).